google/wiki40b huggingface dataset:
Kepikõnd

Ajalugu

Kepikõnniks nimetatakse tervisekõndi, kus abivahendiks on spetsiaalselt disainitud kepid. Kuigi sarnast tehnikat on  trekkijad, matkajad ja suusatajad kasutanud juba aastakümneid, ei olnud kepikõnni mõistet ametlikult määratletud enne Mauri Repo teose "Hiihdon lajiosa" ilmumist 1974. aastal Repo arendas oma kepikõnni käsitluse välja suviste suusatamistreeningute alusel. See hõlmas harjutuste esimest seletust, juhendeid, anatoomilisi ja psühholoogilisi põhjendusi ning nõudeid tarvitatavatele keppidele.
1997 aastal tootis ja turustas esimesed kepikõnnikepid Soome firma Exel. Termin "kepikõnd" ("Nordic walking") sai rahvusvaheliselt tuntuks 1999. aastal ühe Exeli reklaamlehe kaudu.

Levinud valearusaamad

Kuigi esimesi tervisekõnni keppe ja käimistehnikaid tutvustas Exerstrider USA-s 1998, polnud nende kõnnikepid kuigi sarnased tänapäevaste kõnnikeppidega. Esmased kepid olid disainilt raskemad ja sarnanesid pigem mägisuusa- või matkakeppidega, millel oli lihtne rõngaskäeside (hiljem ka täiesti ilma sidemeta). Kepikõnd ja Exerstrideri propageeritud exerstriding kasutavad sarnasusele vaatamata eri tehnikat ja varustust, kuid neid aetakse tihtipeale segamini ja peetakse ekslikult samaks.

Varustus

Kepikõnnikepid on tunduvalt lühemad kui need, mida soovitatakse murdmaasuusatamisel. Vale pikkusega keppide kasutamine võib anda kõndija põlvedele, puusadele ja/või seljale lisapinget ning vähendab ka muid kasutegureid. Kepikõnnil kasutatakse nii ühe- kui ka kaheosalisi reguleeritavaid, teleskoopilise keerdluku süsteemiga keppe, millel on käepidemed ja spetsiaalsed sõrmedeta kindaid meenutavad käesidemed. Nii seisavad kepid hästi käes ja see aitab jõudu kehas õigetele lihasgruppidele jaotada.
Erinevalt trekkingukeppidest on kepikõnnikepid koos eemaldatava kummiotsikuga, mida saab kasutada kõval pinnal, ja vastupidavate metallotsikutega, mida saab kasutada pehmel pinnasel, nagu muld, liiv ja lumi. Enamik keppe on tehtud kergest alumiiniumist, karboonfiibrist, või komposiitmaterjalidest. Spetsiaalseid kepikõnni jalanõusid ei ole tarvis, kuigi neid turustatakse. Mugavad vaba aja või jooksujalanõud sobivad kepikõnniks ideaalselt.

Tehnika

Kepikõnd oma originaalses vormis kasutab vaid ühte, loomulikku tehnikat, mis põhineb Mauri Repo teosel.
Liikumine kätes, jalgades ja kehas on rütmiliselt rääkides, üpris sarnased kiirkõnnile.  Kepikõnni ajal vahelduvad vastasjalg ja vastaskäsi rütmiliselt, liikudes ette ja taha. Et saavutada parimad treeningutulemused, on oluline kohe alguses selgeks õppida kepikõnni rütm ja liikumine. Käte ette ja taha liikumisulatus reguleerib ka sammupikkust. Pärsitud käeliigutused tähendavad ka pärsitud puusaliikumist ja sammu. Mida pikem  kepitõuge, seda pikem ka samm ja seda jõulisem puusa ja ülakeha rotatsioon. See tagab ulatusliku liikumise kogu kehas, treenides nii kogu keha.
SnatchBot

Ajalugu

SnatchBot on üks uutest tehnoloogiaettevõtetest Iisraelis asuvast Herzliya Pituahist, mille asutasid 2015. aastal Henri Ben Ezra ja Avi Ben Ezra.
2017. aasta juulis toetas Snatchbot Berliinis toimunud Chatbot'i tippkohtumist. 2017.aasta detsembriks rohkem kui 30 miljonit lõppkasutajat olid seotud SnatchBot’i platvormi juturobotitega.

Teenused

SnatchBot aitab kasutajatel luua juturoboteid Facebook Messenger, Skype, Slack, SMS, Twitter ja muude suhtlusvõrgustike platvormideks. SnatchBot pakub ka tasuta Loomuliku keele töötluse mudeleid. Koos ettevõtte masinõppe tööriistadega võimaldab platvorm luua juturoboteid, mis saavad kasutajate kavatsusi analüüsida.
Rāmājana

"Rāmājana" on vanaindia eepos, mille loojaks peetakse pärimuse kohaselt iidset luuletajat Vālmikīd. 
Teos valmis umbes 2. sajandil pKr, kuid teose ainestik pärineb 4.–3. sajandist eKr.
Teose peategelane on Rāma ning teos räägib tema võitlustest.
Tartu JK Welco II

Ajalugu

Tartu JK Welco II loodi 2012. aastal kuna paljud endised Welco mängijad ning samas ka uued liitujad soovisid esindada uhket musta-valgetriibulist Welco särki. Taas soovis Welco särki kandma asuda kogu baltikumi keskväljakute kroonimata kuningas Mirko Kikkamägi, samuti kaitse tugitala Kristo Must ning legendaarne ründaja Kristjan Noormets. Ühe võistkonna jaoks oli mängijaid nimekirjas liiga palju ning seetõttu otsustas klubi juhatus luua esindusvõistkonna kõrvale duubelrivistuse.
Tänaseks on Welco duubelrivistus täitmas kahte eesmärki - andmas noortele talentidele mängukindlust ning pakkumas mängupaika Welco legendidele

Kodustaadion

JK Welco II peab oma kodumänge annelinna kunstmuruväljakul.
Star Trek: Esimene kontakt

Tegevustik

Tähelaev Enterprise NCC-1701 E valvab Romuluse ja Föderatsiooni piiril, kui meeskond saab teada, et Borg on tunginud sektorisse 001 ehk Päikesesüsteemi. Eirates korraldust jääda piirile, et vajadusel tõrjuda juhust kasutava Romuluse impeeriumi katset rünnata juba rünnaku all olevat Föderatsiooni, lahkub Enterpise ja saabub Maa sektorisse. Saabudes avastab meeskond, et enamus  kaitselaevastikust on purustatud ja ülejäänud teovõimetud ning olukorra peremeheks on Borgi kuup. Koos saabuva Defianti-nimelise uut tüüpi rünnaklaevaga suudetakse Borgi kuup hävitada. Just plahvatuse hetkel saadab aga kuup välja pisema laeva ehk kera, mis avab tunneli ning püüab põgeneda. Enterprise siseneb tunnelisse ja avastab, et tegemist on ajatunneliga ning saabub tulevikku, kus Borg on juba vallutanud maa. Kasutades juhust avab Enterprise tule ja kera teeb uue ajahüppe, seekord minevikku. Saabudes minevikku, õnnestub kera hävitada. Selgub, et saabuti aastasse 2063, just sellesse ajahetke kui Z. Cochrane hakkab katsetama oma warp-tüüpi mootorit. Kuid selgub, et Borg oli tulistanud raketi ning Enterprise saadab meeskonna planeedile, et aidata laev parandada – et esimene kontakt vulcanitega ära ei jääks. Kuid selgub, et Borg pole veel täielikult löödud ning võitlus jätkub võiduka lõpuni.
Aaspere mõisa park

Aaspere mõisa park on Lääne-Viru maakonnas Haljala vallas Aaspere külas asuv endisaegse Aaspere mõisa park. Park on arvele võetud kultuurimälestisena.
Pargi suurus on 24,1 ha.
Pargis asub Aaspere mõisa pargirotundi vundament; see on arvele võetud ka kultuurimälestisena.
Aleksander Luik (kohtunik)

Aleksander Luik (11. märts 1896 Hellenurme vald, Tartumaa – 7. detsember 1941 Solikamsk, Permi oblast) oli Eesti kohtunik.
Ta õppis aastail 1920–1925 (lõpetas) Tartu Ülikooli õigusteaduskonnas, Eesti Üliõpilaste Seltsi vilistlane.
Aleksander Luik osales Vabadussõjas, oli 1925–1929 Rakvere-Paide Rahukogu kohtuameti kandidaat, alates 1929. aastast Paide jaoskonnakohtunik, 1935–1939 Rakvere Ringkonnakohtu liige.
Ta arreteeriti NKVD poolt 1941. aastal ja suri vangistuses.
Revolver (album)

"Revolver" on The Beatlesi seitsmes stuudioalbum, mis ilmus 5. augustil 1966. Lood salvestati aprillist juulini. Esialgu taheti albumi nimeks panna Abracadabra, kuid siis leiti, et sellise nimega album on juba ilmunud.
Albumil on mitmeid stilistilisi uuendusi, mida arendati edasi järgmistel albumitel.
2002. aastal hääletasid muusikaajakirja Rolling Stone lugejad selle kõigi aegade parimaks albumiks ning 2003. aastal valis sama ajakirja poolt kokku pandud professionaalne žürii "Revolvri" kõigi aegade paremuselt kolmandaks albumiks.

Laulud

Kõikide laulude autorid on John Lennon ja Paul McCartney (Lennon/McCartney), kui pole märgitud teisiti. "Revolver" oli George Harrisoni läbilöögiks laulukirjutajana. Albumil on kolm tema lugu. Lennoni sõnul on osa lugusid kirjutatud LSD mõju all.
Sergius IV

Paavstiks saamine

Sergius IV määrati paavstiks Rooma valitseja Giovanni II Crescenzi poolt ja ta pühitseti ametisse 31. juulil 1009.

Suhted Konstantinoopoli patriarhiga

Konstantinoopoli patriarh Sergios II eemaldas Sergius IV nime diptühhonist.

Suhted Itaalia piiskoppidega

Sergius IV kinnitas Salerno peapiiskopi staatuse metropoliidina.

Suhted Saksa piiskoppidega

Sergius IV kinnitas 1009 Merseburgi piiskopkonna piirid.
Ta saatis aprillis 1012 delegatsiooni Saksamaale Bambergi katedraali sisseõnnistamisele ja kinnitas piiskopkonna privileegid.

Munklus

Sergius IV kinnitas 1011 Ripolli kloostri (Rivipullo), Canigó kloostri (Canigonensi), Montmajour'i kloostri (Montismajoris), Volturno San Vincenzo kloostri (Vulturnensi) ja 1012 Beaulieu kloostri (Bellilocensi) privileegid. Ta rajas 1011 Fenouillet' Saint-Pierre'i kloostri (Feniliotensis). Ta seadis Arles'i kloostri paavsti jurisdiktsiooni alla.

Entsüklika

Sergius IV avaldas entsüklika, milles ta kutsus Põhja-Itaalia kristlasi üles alustama ristisõda Jeruusalemma vabastamiseks, kus kaliif Abū 'Alī al-Manṣūr al-Ḥākim bi-Amr Allāh oli 1009 hävitanud Püha Haua kiriku.
Ajaloolane Aleksander Gieysztor on selle entsüklika autorsuses kahelnud.

Surm

Sergius IV suri 12. mail 1012 Roomas ja maeti Lateraani basiilikasse.
Kuna Rooma valitseja Giovanni II Crescenzi suri 18. mail, siis on spekuleeritud, et nende surm ei pruukinud olla loomulik.
2009. aasta Itaalia Grand Prix

2009. aasta Itaalia Grand Prix oli 2009. aasta Vormel 1 hooaja kolmeteistkümnes etapp, mis peeti Itaalias Monzas Monza ringrajal 13. septembril 2009.
Sõideti 53 ringi, võistluse kogupikkus oli 306,720 km. Ilm oli kuiv ja kuum.
Kvalifikatsioonisõidu võitis Lewis Hamilton ja võistluse Rubens Barrichello.
Võistluse kiireima ringi sõitis Adrian Sutil (1.24,739).
Ferrari meeskond asendas vigastatud Felipe Massa asemel kaks võistlust sõitnud Luca Badoeri Giancarlo Fisichellaga. Fisichella asemele Force India meeskonnas asus testisõitja Vitantonio Liuzzi.
Aston Villa FC

Ajalugu

Aston Villa Football Clubi lõid 1874. aasta märtsis Villa Cross Wesley kabeli liikmed Handsworthis, mis on tänapäeval Birminghami osa. Aston Villa asutajad olid Jack Hughes, Frederick Matthews, Walter Price ja William Scattergood. Aston Villa esimene matš oli kohaliku Aston Brook St Mary's ragbimeeskonna vastu. Matši tingimuseks oli, et Villa mängib esimese poolaja ragbi reeglite järgi ja teise poolaja jalgpalli reeglite järgi. Pärast kolimist Wellington Roadi jalgpalliväljakule 1876, tõestasid nad ennast Midlandsi ühe parima meeskonnana, kui nad võitsid 1880 oma esimese võistluse Birmingham Senior Cupi. Meeskonna kapten oli sel ajal šotlane George Ramsay. 16. aprillil 2016 kaotas Aston Villa Manchester Unitedile 0:1 ja langes välja. Meeskond lõpetas hooaja viimasena. Hooaja statistika: 3 võitu, 8 viiki, 27 kaotust, väravate vahe –49, 27 löödud väravat ja 76 sisselastud väravat, 17 punkti.

Endiseid mängijad

Brad Friedel – Robert Pirès – Stewart Downing – Nigel Reo-Coker – Kyle Walker – Michael Bradley – Stephen Ireland – Marc Albrighton – Barry Bannan
Kanepi valla lipp

Kanepi valla lipp on Põlva maakonnas asuva Eesti haldusüksuse Kanepi valla lipp.

Lipp alates 2017

Kanepi valla lipp on kohanimest tulenev sümbol. See on käigus juba aastast 1869, mil Kanepi Laulu ja Mängu Selts käis Eesti esimesel laulupeol. Valged laiud sümboliseerivad Kanepiga liitunud Kõlleste ja Valgjärve valdu.
Lipu normaalmõõdud on 165 x 105 cm.

Lipu kirjeldus

Kanepi valla lipu kangas jaguneb kolmeks osaks: ruudukujulisel rohelisel kesklaiul on rootsudeta valge kanepi leht, äärtes on valged püstlaiud.

Lipp 1997–2017

Lipp kinnitati 18. novembril 1997.

Lipu kirjeldus

Valla lipp on ruudukujuline vapilipp, mille sinisel kanga alaservast tõuseb nõgus teravik, saatena vardapoolsel küljel tammeleht ja lehvipoolsel küljel kannel. Teraviku kohal kaheksaharuline täht, kõik valged.
Kandelipu mõõtmed on 105×105 cm.
Koadjuutor

Koadjuutor (keskaegses ladina keeles coadjutor = abiline) oli katoliku kirikus ja rüütliordudes kõrgemate ametiisikute (nt piiskopi või ordumeistri) täievoliline esindaja.
Koadjuutoreid hakati nimetama alates 14. sajandist. Ametiaeg kehtis kuni abistatava elu lõpuni või ametijärgluse õigusega.
1367. aastast alates olid koadjuutorid (mõningate vaheaegadega) ka Liivi ordumeistritel.
Bukulti

Bukulti on asum Lätis, Riia linna Vidzeme eeslinna osa pindalaga 5,183 km². Bukulti asub Ķīšezersi kaldal järve ja Garkalne piirkonna vahel. Asum piirneb loodes Suži, edelas Jugla asumiga, kagus aga Berģiga. 546 elanikku (2010). 
Bukulti asub Ķīšezersi-äärsel alal, mis ulatub 6-7 meetrit üle merepinna. Asumi territooriumil on arvukalt luiteid, mis ulatuvad 12 meetrit üle merepinna, kõrgeim tipp on aga Baložkalnsi luide, mis ulatub 20 meetrit üle merepinna. Jugla asumist eraldab Bukultit Ķīšezersi ja Jugla järve vaheline Jugla jõgi.
Keskajal läbis Bukulti asumit Gauja äärde viiv tee (Via Magna). Kahe järve vahelisse kitsasse kohta rajas Liivi ordu aastal 1297 kindlustatud veskikoha, aga hiljem tekkis sinna Ādaži ordulinnus. Veski järgi sai asum oma vana saksa keelse nime Neuermühlen, teised vanad nimed olid Nimelen ja Bellenhol.
Peale ordulinnuse lammutamist tekkis asumi aladele Bukulti mõis. Mõisa järgi on asum ka oma tänapäevase nime saanud, ametlikult võeti see kasutusele aastast 1929. Keskaegse tee kohale tekkis aastaks 1837 maantee, mis aastaks 1837 pikenes läbi Bukulti Inčukalnsini ja aastal 1858 üle Pihkva Peterburini. Aastal 1889 valmis ka Riia–Pihkva raudtee.
Aastal 1903 valmis Koiva jõge ja Ķīšezersi järve ühendav Bukulti või Jugla kanal, mida mööda toimetati Riiga ehituseks vajaminevat puitu. Riia linnaga liideti asumi alad aastal 1974, aga hoonestama hakati Bukultit alles 1990. aastatel. Bukulti on tänapäeval suurte kruntidega eramajade piirkond.
Televisa

Televisa on Mehhiko massimeediaettevõte, mille peakontor asub Méxicos. See on suurim Hispaanika Ameerikas ja hispaaniakeelses maailmas. See on suur rahvusvaheline meelelahutusettevõte, mille suurem osa programmeerimisest toimub USA-s Univisionil, kellega tal on ainuõiguslik leping.
Willibald Raud

Willibald Raud (3. oktoober 1898 Sootaga vald, Tartumaa – 16. jaanuar 1982 Chicago, USA) oli Eesti majandusteadlane ja diplomaat.

Elulugu

Willibald Raud oli veskiomaniku poeg.
Lõpetas 1916 Tartu Aleksandri Gümnaasiumi ja 1924 Tartu Ülikooli; majandusteaduse doktor (1934, Berliini Ülikool), doktoriväitekiri "Die Grundlagen der Milchwirtschaft Estlands und die estnischen Molkereiprodukte auf dem Weltmarkt". Õppis 1916–1917 Moskva Teedeinseneride Instituudis ja 1924–26 TÜ õigusteaduskonnas. Osales 1917–1918 I maailmasõjas ja 1918–1920 Vabadussõjas. Oli 1920–1923 Eesti sõjaväes üleajateenija, 1924–1925 kaubandus-tööstusministeeriumi ametnik, 1925–1930 Eesti saatkonnas Londonis ja Eesti saatkonnas Berliinis põllumajandusatašee, 1930–1932 põllutööministeeriumi väliskaubandusnõunik, 1932–1935 EV Londoni saatkonna põllumajandusatašee, aastast 1935 kaubandusnõunik ja peakonsul, 1953–1954 EV esinduse nõunik Madridis. Aastail 1964 (pärast Karl Robert Pusta surma) – 1979 oli ta Eesti esindaja Hispaanias.
Rintelni ülikool

Rintelni ülikool (saksa keeles Universität Rinteln, ladina keeles Alma Ernestina või Academia Ernestina) oli ülikool Saksamaal Rintelnis. Ülikool eksisteeris aastatel 1619–1810.
Märt Uustalu

Märt Uustalu (sündinud 13. mail 1979 Tartus) on eesti ajaloolane.

Uurimisvaldkond

Eesti ja Läti ala mõisad ning mõisaomanike genealoogia. Ta on uurinud ka mõisaomanike sotsiaalset koosseisu ja baltisaksa teadusseltside tegevust.

Isiklikku

Tema isapoolne vanaisa oli eesti koduloolane ja sugupuu-uurija Meinhard Uustalu (1928–1994). Teine vanaisa Heinrich Freymann (1909–1975) oli Tartu Ülikooli ladina keele õppejõud ja tõlkija.
Stereokese

Stereokeemias tähendab stereokese (ehk kiraalsuskese ehk kiraalsustsenter) aatomit, millega seotud rühmade (täpsemini aatomite või aatomite rühmade) asukoha omavaheline vahetamine annab stereoisomeerse molekuli.
Asümmeetriline aatom on mitmevalentse keemilise elemendi aatom (näiteks C või Si või triasendatud S), millega seotud  aatomid või aatomite rühmad kõik on erinevad. Selline aatom loob kiraalsuskeskme, mis põhjustab optiliselt aktiivsete peegelisomeeride esinemise.  Süsiniku aatom nelja erineva rühmaga (see on asümmeetriline süsinikuaatom)  loob tüüpilise tetraeedrilise kiraalse tsentri, mistõttu saavad esineda peegelisomeerid, need on molekulid, mis ei ole ühitatavad (näiteks enantiomeerid). Kiraalset süsinikuaatomit tähistatakse tärnikesega – C*.
Molekulis võib esineda mitu stereokeset, mistõttu saab esineda mitmeid stereoisomeere,  kusjuures mitme kiraalsustsentriga molekulid võivad kiraalsed olla (enantiomeerid) või mitte olla kiraalsed (diastereomeerid).  Tetraeedriliste stereokeskmete korral on võimalik stereoisomeeride arv 2ⁿ, kus n on stereokeskmete arv molekulis.
Erie kanal

Erie kanal (inglise keeles Erie Canal) on 584 kilomeetri pikkune kanal Ameerika Ühendriikides New Yorgi osariigis, mis ühendab New Yorgi linna ja Atlandi ookeani Hudsoni ja Mohawki jõe kaudu Erie järve ja Suure järvistuga. 
Kanali rajamise looduslikult oluliseks teguriks oli Mohawki oru olemasolu Adirondacki ja Catskilli mägede vahel. Kanal avati 1825. aastal, selle valmimine käivitas Ameerika Ühendriikide ühe eesrindlikuma osariigi, New Yorgi osariigi (nn Empire State'i)  majanduse.

Ajalugu

Kanal valmis samal aastal, mil Kirde-Inglismaal läks käiku alles maailma esimene algeline raudteeliin Stockton and Darlington Railway.

Ühendus

Buffalo ⇄ Rochester ⇄ Syracuse ⇄ Utica ⇄ Albany ⇄ New York
Ferdinand von Wright

Ferdinand von Wright (19. märts 1822 Kuopio kihelkond – 31. juuli 1906 samas) oli soome kunstnik, kes on tuntud eelkõige oma maastiku- ja linnumaalidega.

Tema vanemad olid Haminalahti mõisa omanikud. 1837 läks ta koos vanema venna Wilhelmiga Rootsi, kus aitas teda Rootsi Akadeemia tellitud illustratsioonide tegemisel. 1842 õppis ta mõnda aega kunstiakadeemias, kuid tuli 1844 Soome tagasi. Ta elas peaaegu erakuna sünnikodu lähedal ja tegeles maalimisega. 1885 pälvis ta riikliku kunstipensioni. Tema maal "Võitlevad metsised" on üks tuntumaid Soome maalikunstis.
Iowa maakond (Wisconsin)

Iowa maakond (Iowa County) on maakond USA-s Wisconsini osariigis. Geograafilised koordinaadid on 43°00' N, 90°13' W.
Maakonna halduskeskus ja suurim linn on Dodgeville.
Maakonna pindala on 1989 km², millest 14 km² moodustab veepindala.
Elanike arv oli 2010. aasta rahvaloenduse järgi 23 687. Aastal 2000 oli elanike arv 22 780.

Ajalugu

Iowa maakond moodustati 9. oktoobril 1829. aastal Crawfordi maakonna osast. Maakond sai nime tšivere (Iowa) rahva järgi.
Paul Éluard

Paul Éluard [pol elü'aar] (õieti Eugène Émile Paul Grindel; 14. detsember 1895 Saint-Denis – 18. november 1952 Charenton-le-Pont) oli prantsuse luuletaja, dadaismi esindaja ning üks sürrealismi rajajaist.

Elukäik

Éluard sündis Seine-Saint-Denis' departemangus Saint-Denis's Clément Eugène Grindeli ja Jeanne-Marie Cousini pojana. Arvatavasti 1908. aastal suundus pere elama Pariisi. 16-aastaselt haigestus ta tuberkuloosi ning oli sunnitud katkestama kooliõpingud. Viibides sanatooriumis Šveitsis, tutvus ta 1913 Davosis Jelena Djakonovaga (hiljem Gala Éluard), kellega abiellus 21. jaanuaril 1917. Järgmisel aastal sündis neil tütar Cécile. 1917. aastal valis ta endale kirjanikunimeks Paul Éluard.
1918. aastal "avastas" Jean Paulhan Éluardi ning viis ta kokku André Bretoni ja Louis Aragoniga. Éluard tegi koostööd saksa dadaisti Max Ernstiga, kes oli illegaalselt Prantsusmaale saabunud. 1922. aastal asusid Éluard ja ta abikaasa elama ménage à trois's koos Max Ernstiga. Pärast abielukriisi suundus Éluard välisreisile, naastes Prantsusmaale 1924. 1927. aastal liitus ta koos mitme teise sürrealistiga (Louis Aragon, André Breton, Benjamin Péret, Pierre Unik) Prantsusmaa Kommunistliku Parteiga, ent arvati sealt 1933 välja.
1928. aastal Éluardi tervis halvenes ning ta suundus koos abikaasaga sanatooriumisse, kus nad veetsid koos oma viimase talve. Siis tutvus Gala Salvador Dalíga ning jättis luuletaja maha.
1934. aastal abiellus Paul Éluard Nuschi ehk Maria Benziga, kes oli sürrealistide liikumisega tihedalt seotud näitleja. Teise maailmasõja ajal oli Éluard seotud Prantsusmaa vastupanuliikumise ehk Résistance'iga. 
1942. aastal liitus ta uuesti kommunistliku parteiga. Oma poliitilistes kirjutistes ülistas ta hiljem Stalinit, kelle auks kirjutas ka poeemi.
Éluardi teine naine suri ootamatult 1946. aastal. Oma kolmanda naise Dominique'iga tutvus ta 1949. aastal Mehhikos, nad abiellusid 1951.
Paul Éluard suri 1952. aastal infarkti tagajärjel. Tema matused korraldas kommunistlik partei. Éluard on maetud Père-Lachaise'i kalmistule.
Ennu Rüstern

Ennu Rüstern (sündinud 2. jaanuaril 1946 Karedal Järva maakonnas) on Eesti tehnikateadlane.

Elulugu

Ennu Rüstern on talupidaja poeg.
Lõpetas 1964 Tallinna Polütehnikumi, 1970 Tallinna Polütehnilise Instituudi automaatika insenerina ja 1975 samas aspirantuuri; tehnikakandidaat (1976, Eesti Teaduste Akadeemia), väitekiri "Исследование алгоритмов аппроксимации и переобразования параметров линейных систем и цепей на ЭВМ". Oli 1969–72 TTÜ automaatika kateedri insener, 1972–75 aspirant, 1976–77 assistent, 1977–79 vanemõpetaja, 1979–92 dotsent, 1992–97 automaatika instituudi aseprofessor, 1997 – automaatjuhtimise ja süsteemianalüüsi professor, 1991–92 automaatika kateedri juhataja, 1992–2003 automaatika instituudi direktor, 2003 – infotehnoloogiateaduskonna dekaan. Arvukate teadusseltside, nõukogude ja komisjonide liige. Medal "Mente et manu" 1970, 1996, Valgetähe IV klassi teenetemärk 2006.

Teadustöö

Uurimisvaldkond: dünaamiliste süsteemide modelleerimine ja juhtimine, robustne juhtimine, hägusjuhtimine, tehisnärvivõrkude rakendused juhtimisülesannete lahendamisel, meetodite integreerimine.
USA Neitsisaared

Sport

USA Neitsisaarte ROK-i kood on ISV.
Tõnu Tubli

Tõnu Tubli (sündinud 7. veebruaril 1988) on eesti trummar.

Haridus

Õppis Viljandi Paalalinna Gümnaasiumis ja Tartu Ülikooli Viljandi Kultuuriakadeemias.

Tunnustused

2017. aasta etnokulpide jagamisel nimetati ta aasta parimaks muusikuks.

Isiklikku

Tal on õde Tiina ning vennad Siim ja Mati.
Beagle (laev)

Beagle oli Suurbritannia mereväe parklaev, ehitatud 1820. aastal Inglismaal Woolwichis (pikkus 26,8 m). 1825. aastal kohandati see maailma esimeseks spetsiaalseks uurimislaevaks. Selle laevaga tehtud teisest ekspeditsioonist 1831–1836 võttis osa Charles Darwin (kapten Robert FitzRoy). Esimesel reisil 1826–1830 uuriti põhjalikult läbipääse Lõuna-Ameerika lõunatipu juures. Tulemaa ja lõunasse jäävate väiksemate saarte vaheline väinade süsteem ehk kanal kannab sellest alates nime Beagle'i väin. Kolmandal reisil 1837–1841 uuriti detailselt Austraaliat ümbritsevaid meresid ja rannikuid ning 1841–1843 kaardistati Novaja Zemljad. 1845. aastal kujundati Beagle ümber rannavalvelaevaks, 1870-ndail müüdi eravaldusse.
Richard

Richard on mehenimi.
Roman (Lukin)

Roman (vene keeles Роман; kodanikunimega Aleksei Aleksandrovitš Lukin, vene keeles Алексей Александрович Лукин; sündinud 11. oktoobril 1968 Prohladnõis Kabardiini-Balkaari ANSV-s) on Vene Õigeusu Kiriku vaimulik (peapiiskop).
Ta juhib alates 2011. aastast Jakutski piiskopkonda.

Haridustee ja töötamine õppeasutustes

Aleksei Lukin lõpetas 1987. aastal kutsekooli ja 1993. aastal Stavropoli Vaimuliku Seminari. Aastatel 1995–1999 õppis ta Moskva Õigeusu Vaimulikus Akadeemias. 1999. aastal kaitses samas usuteaduste kandidaadi kraadi väitekirjaga "Аскетические воззрения архиепископа Феодора (Поздеевского)".
1999. aastal määrati munkpreester Roman Stavropoli Vaimuliku Seminari prorektoriks.
2004. aastal lõpetas ta Stavropolis asuva Kaukaasia Rahvaste Sõpruse Instituudi psühholoogiateaduskonna. 2005. aastal valiti ta Kaukaasia Rahvaste Sõpruse Instituudi usuteaduskonna dekaaniks.
Aastatel 2008–2011 oli ta Moskva Patriarhaadi kõrgkooli – Kirikliku aspirantuuri ja doktorantuuri – kuulaja.

Vaimulik teenistus

Lukin astus kiriku teenistusse 1987. aastal. 1992. aasta märtsis pühitseti mungaks (munganimega Roman). 1992. aasta aprillis pühitseti ta munkdiakoniks ja sama aasta augustis munkpreestriks.
2002. aastal ülendati ta patriarh Aleksius II seadlusega iguumeniks ja 2006. aastal ülendas Aleksius II Romani arhimandriidiks.
2008. aasta oktoobris valis Vene Õigeusu Kiriku Püha Sinod Romani juhtima Stavropoli piiskopkonna Mihhailovskoje vikariaati. 2009. aastal saatis Püha Sinod ta Gruusia Apostliku Autokefaalse Õigeusu Kirikuga kooskõlastatult Thbilisisse venekeelseid usklikke teenima.
2011. aasta mais valis Püha Sinod Romani Jakutski ja Lenski piiskopiks. 2011. aasta juunis pühitseti Roman Moskvas Lunastaja Kristuse katedraalis piiskopiks. Hirotoonia viis läbi Moskva ja kogu Venemaa patriarh Kirill.
1. veebruaril 2016 Lunastaja Kristuse katedraalis peetud liturgial ülendas patriarh Kirill piiskop Romani peapiiskopiks.